Ionradh na Rúise ar an Úcráin

Thosaigh ionradh na Rúise ar an Úcráin an 24 Feabhra 2022.

Cuireadh tús leis an ngéarchéim Rúis-Úcránach i mí na Samhna 2021. Thosaigh an choimhlint mhíleata idir an Rúis agus an Úcráin sa bhliain 2014.

Cogadh 
D'fhógair an tUachtarán Putin an 21 Feabhra 2022 go raibh aitheantas sa dlí  cinntithe aige do neamhspleáchas 2 cheantar, Donetsk agus Luhansk, i gCúige Donbass atá ar chiumhais na teorann leis an Rúis. Sheol Putin saighdiúirí go dtí an Donbass.

D'fhógair an Úcráin staid éigeandála a mhair 30 lá. Tharraing Moscó as an ambasáid a bhí ag an Rúis sa phríomhchathair Cív.

An 24 Feabhra 2022, d’fhógair Uachtarán Chónaidhm na Rúise oibríocht mhíleata san Úcráin agus chuir fórsaí armtha na Rúise tús le hionsaí ar an Úcráin.  D'ionsaigh fórsaí na Rúise Úcráin ar aer, muir agus tír, - an t-ionsaí is mó ag stát amháin ar stát eile san Eoraip ó aimsir an Dara Cogadh Domhanda. Bhí an phríomhchathair Cív agus gach baile mór eile san Úcráin faoi ionsaí ón aer (diúracáin chúrsála agus diúracáin bhalaistíocha san áireamh).  

Tháinig colúin fhada saighdiúirí trasna na teorann, anoir as an Rúis agus aduaidh as an mBealarúis. Cuireadh mórchuid i dtír ó dheas freisin as an gCrimé, ar Mhuir Azov agus an Mhuir Dhubh.

Ní ba dhéanaí sa lá, thuairisc rialtas na hÚcráine go raibh an Rúis i ndiaidh seilbh a ghlacadh ar Shearnóbail.

Chaill na hÚcránaigh cúige Kherson go luath sa chogaidh

Tháinig dianshlándáil i bhfeidhm sa tír

Coinbhleacht 
I mí Feabhra, ba bheag duine a thug seans go mbeadh na hÚcránaigh in ann a dtír a chosaint.  Mheas na Rúisigh go mbeadh seilbh glactha acu ar phríomhchathair na hÚcráine laistigh de thrí lá, tar éis thús an ionraidh. Ach bhí na hÚcránaigh in ann an fód a sheasamh timpeall Kyiv agus iontas as domhan ar na hionróirí. Rinne na Rúisigh an beart céanna timpeall Kharkiv, an dara cathair is mó sa tír agus an ceann is gaire do theorainn na Rúise.

Ag tús an ionraidh leag Roinn Cosanta na Rúise ceithre aidhm amach: 

 ‘dí-Naitsiú’ a dhéanamh (rialtas nua a chur in áit an rialtais dhlíthiúil),
 dímhíleatú a dhéanamh,
 cosc a chur ar mhéadú Eagraíocht Chonradh an Atlantaigh Thuaidh (ECAT) agus 
 seilbh iomlán a ghlacadh ar cheantar Donbas.

Nuair a bhog na Rúisigh i dtreo chathair Kyiv, ní raibh córas soláthair cuí eagraithe acu toisc gur cheap siad go mbeadh an cath thart laistigh de thrí lá. Dhírigh na hÚcránaigh a n-ionsaithe ar na línte soláthair agus bhí tionchar nach beag ag na hiarrachtaí seo ar chinneadh na Rúise tarraingt siar ón gcath cúpla seachtain níos déanaí.

Idir Feabhra agus Meitheamh 2022, tháinig trí chúige beagnach go iomlán faoi sheilbh na Rúiseach: Kherson, Zaphorizhia agus Luhansk, agus bhí níos mó ná leath de Chúige Donetsk agus cuid de Chúige Kharkiv gafa acu chomh maith. Is ionann sin agus níos mó ná 20% de thalamh na hÚcráine. Bhí beagán níos lú ná leath de chúige Donetsk (cuid den Donbas) faoi sheilbh na hÚcráine i mí Lúnasa 2022. 

Bhí na mílte síbhialtach maraithe le linn 2022 agus d'fhág suas le aon trian de phobal na hÚcráine an tír, ar a dteitheadh thar lear..

Ionsaí ar stáisiún traenach i Kramatorsk (2022)
Ionsaí diúracán ar ionad siopadóireachta in Kremenchuk, 2022
Sléacht Bucha
Olluaigh Izium, 2022
Bhí a smacht ar chúige Zaphorizhia agus cúige Kherson á dhaingniú ag na Rúisigh trí chórais riaracháin, trádála agus oideachais na Rúise a thabhairt isteach.

Straitéis 
Meastar go raibh níos mó ná 2,500 tanc ag na Rúisigh roimh an gcogadh agus idir 6,000 agus 10,000 tanc coimeádta i dtaisce acu. Ach ní raibh an Rúis in ann a gcuid tancanna a úsáid chun dul i bhfeidhm ar na láithreacha cogaidh. Bhí roinnt cúiseanna leis an teip seo. Sa chéád dul síos, ní raibh trúpaí na Rúise in ann na tacanna a chomhordú le hionsaithe airtléire, ionsaithe coisithe agus ionsaithe ón aer.  Agus ní raibh an trealamh frithdhiúracáin ar an gcuid is mó dá dtancanna ag feidhmiú i gceart. Agus bhí locht ar dhéantús roinnt dá dtancanna toisc go gcoimeádtar sliogáin sna túiríní... rud a chiallaíonn go bpléascann siad go héasca.

Sileann formhór anailíseoirí míleata san iarthar go bhfuil baint ag caimiléireacht le heaspa éifeachta airm na Rúise sa chogadh san Úcráin. Mar shampla mhaígh Roinn Cosanta na Breataine ar an 15 Deireadh Fómhair 2022 ‘go bhfuil an chaimiléireacht eindéimeach agus cúrsaí lóistíochta a bheith go dona’ fós ‘ar na bunchúiseanna nach bhfuil ag éirí go maith le fórsaí na Rúise san Úcráin’.

An Mhuir Dhubh 
Cuireadh long cheannais an chabhlaigh Rúiseach, an Moscó, go tóin poill. 

Bhí ar thrúpaí de chuid an chabhlaigh oileán na Nathrach a thréigean tar éis dóibh é a ghabháil go luath sa chogadh. 

Theip ar an gcabhlach ionsaí ón bhfarraige a sheoladh chun seilbh a ghlacadh ar Odessa. Theip ar an gcabhlach, atá freagrach as bunáiteanna míleata na Crimé, na bunáiteanna céanna a chosaint i mí Lúnasa 2022. Mar gheall ar na teipeanna seo tugadh bata agus bóthar d’ardcheannasaí an Chabhlaigh Rúiseach.

Ar 30 Meán Fómhair 2022, bhí sé fógartha ag Vladimir Putin  go raibh ceithre cheantar san Úcráin gafa ag an Rúis agus gur cuid de chríocha na Rúise iad feasta.

ːGhlac an Úcráin seibh ar Kherson ar 11 Samhain 2022.

Thar lear 
D'fhógair an tIarthar smachtbhannaí in aghaidh na Rúise.  Mar shampla, cuireadh srian ar an tráchtáil idir an tAontas Eorpach agus Donetsk agus Luhansk.

D'éirigh an Fhionlainn agus an tSualainn mar bhallstáit de NATO.

Féach freisin 

 Géarchéim Rúis-Úcránach, 2021-2022
 Géarchéim fuinnimh Aontas Eorpach - An Rúis, 2022
 Seilbh na Rúise ar cheithre réigiún san Úcráin, 2022
 Cath Kherson

Naisc sheachtracha 

 Nuacht RTÉ faoi
 Tuairisc.ie faoi

Tagairtí 

2022
Ionradh na Rúise ar an Úcráin, 2022
Cogaí